b'\n_START_ARTICLE_\nLandbrugernes Sammenslutning\n_START_PARAGRAPH_\nLandbrugernes Sammenslutning (LS) var en dansk landbrugsorganisation, der blev dannet 18. november 1930. Organisationen satte de traditionelle livsformer p\xc3\xa5 landet i h\xc3\xb8j kurs og \xc3\xb8nskede at sikre landbruget som erhverv i Danmark. Samtidig var man kritisk over for de eksisterende landbrugorganisationer og det politiske systems muligheder for at l\xc3\xb8se den \xc3\xb8konomiske krise i 1930\'erne._NEWLINE_Lederen af LS var Knud Bach (1871-1948), en landmand fra den lille landsby R\xc3\xb8nge ved Guden\xc3\xa5en, ca. syv kilometer \xc3\xb8st for Bjerringbro. Organisationen, der blev kendt som "Randersbev\xc3\xa6gelsen", udviklede sig hurtigt fra at v\xc3\xa6re en lokal organisation til en landsd\xc3\xa6kkende. 29. juli 1935 fik dette et markant udtryk Bondetoget til kongen, hvor 40-50.000 landbrugere fra hele landet samledes p\xc3\xa5 Amalienborg Slotsplads og en protestskrivelse mod politikernes manglende hj\xc3\xa6lp til landbruget blev afleveret til kongen. De f\xc3\xb8lgende \xc3\xa5r arrangede LS p\xc3\xa5 \xc3\xa5rsdagen for Bondetoget s\xc3\xa5kaldte bondest\xc3\xa6vner, der ogs\xc3\xa5 opn\xc3\xa5ede stor tilslutning. I 1936 fandt det sted i R\xc3\xb8nge._NEWLINE_I samtiden blev der talt om meget store medlemstal for LS, op mod 100.000, men i realiteten n\xc3\xa5ede organisationen formodentlig sit h\xc3\xb8jeste medlemstal i 1940 med 36.313 medlemmer._NEWLINE_16. maj 1934 blev Bondepartiet, der indtil 1939 hed Det Frie Folkeparti, dannet som en partipolitisk forl\xc3\xa6ngelse af LS. Efter den tyske bes\xc3\xa6ttelse af Danmark 9. april 1940 tilsluttede LS sammen med Bondepartiet og Danmarks Nationalsocialistiske Arbejderparti (DNSAP) 17. juni 1940 en f\xc3\xa6lleserkl\xc3\xa6ring, hvor man kr\xc3\xa6vede den siddende samlingsregering afsat. I en ny regering skulle Knud Bach v\xc3\xa6re b\xc3\xa5de landbrugs- og statsminister. Den nye regering blev ikke til noget, men ved retsopg\xc3\xb8ret efter bes\xc3\xa6ttelsen blev flere personer d\xc3\xb8mt for planerne, herunder Knud Bach._NEWLINE_I efter\xc3\xa5ret 1944 forlod Knud Bach LS-ledelsen. Efter befrielsen blev han ved K\xc3\xb8benhavns Byret 12. juli 1947 id\xc3\xb8mt fem \xc3\xa5rs f\xc3\xa6ngsel, men allerede med udgangen af oktober samme \xc3\xa5r blev han ben\xc3\xa5det efter en hjernebl\xc3\xb8dning._NEWLINE_LS oph\xc3\xb8rte ikke med at eksistere efter bes\xc3\xa6ttelsen, men fik ingen indflydelse. I 1949 blev der p\xc3\xa5 Knud Bachs f\xc3\xb8dselsdag, 26. september, af LS og Knud Bachs enke rejst et mindesm\xc3\xa6rke over Knud Bach ved hans f\xc3\xb8deg\xc3\xa5rd, R\xc3\xb8ngeg\xc3\xa5rd, under medvirken af 4-5.000 jyske landm\xc3\xa6nd._NEWLINE_LS spillede dog en vis rolle i 1950\'rne, jf. Erik Helmer Petersen, Det danske landbrugs historie IV 1914-1988, Odense, 1988.'